Terje Valen

**Terje Gerhard Valen** (1942–2024) var en norsk politiker og forfatter bosatt i Bergen. Han var lektor med hovedfag i historie.

## Partiaktivitet
Valen var en del av ml-bevegelsen siden starten i 1967, og var blant annet Rød Valgallianses første toppkandidat ved kommunevalget i Bergen i 1975, uten at han kom inn. I 1985 ble han leder av AKP(m-l) i Hordaland, og hadde, med unntak av perioden 1990–91, dette vervet frem til 2007 da AKP og RV gikk sammen i partiet Rødt. Han satt i sentralstyret i AKP fra 1991 frem til partiet ble slått sammen med RV. Han ble valgt til sekretær i Bergen Rødt i 2007 og ble samme år innvalgt som 1. vararepresentant til Bergen bystyre. Han ble fast representant i bystyret fra 2010 til høsten 2012.

## Lokalt engasjement
Valen var aktiv i en rekke lokale aksjoner i Åsane bydel i Bergen, deriblant «Ta vare på Åsane, Flaktveit - Vi bryr oss», aksjonene mot utbygging av europavei 39 i boligstrøk (Miljøaksjon Åsane) og for å legge veien i tunnel fra det sentrale Åsane mot Klauvaneset nord i Åsane. I 2007 tok han initiativ til å få dannet Åsane vi bryr oss. I 2010 tok han initiativ til en samlet aksjon fra Foreldrerådenes arbeidsutvalg ved skolen i Åsane for å hindre nedlegging av Kyrkjekrinsen skole og for å få bygget Leikvang skole.

I 1982 ble han medlem av Nordreisa Idrettslag og startet opp kvinnefotballen i Nordreisa kommune. Han var leder av Flaktveit Idrettsklubb fra 1998 til 2014, styremedlem i Idrettsrådet i Bergen fra 2006, nestleder der fra 2008 og leder fra 2010 til 2020. Han var medlem av styret i Hordaland Idrettskrets i 2014-2018.

Han var aktiv idrettsutøver og vant sin klasse på halvmaraton i Bergen City Marathon i 2017, 18 og 19 og var blant de ti beste i landet i klasse 75-80. Han satt i styret for Hordaland Nei til EU og Bergen Nei til EU i perioden 1991-2005 og hadde tillitsverv i Utdanningsforbundet som leder for Lektorlaget i Nordreisa 1982-83 og som hovedtillitsvalgt for Åsane bydel i Bergen (med 37 000 innbyggere) på begynnelsen av 2000-tallet.

## Forfattervirksomhet
I 1974 ga han ut boka *De tjente på krigen*, basert på hovedfagoppgaven sin. Boka førte til den første offentlige debatten om krigsprofitørene i Norge siden Helge Krogs tid, med til dels svært hissige innlegg i både *[[Morgenbladet]]* og *[[Bergens Tidende]]*. I 1975 var han blant de tiltalte i Bryhn-saken, og ble i 1978 dømt for injurier.

Han ga i 1992 ut boka *Marxistisk renessanse – kommunistisk offensiv*, der han forsøkte å lage et omriss av en moderne marxisme, fritt for det han kalte sovjetisk og kinesisk slagg.

I 2014 var han forfatter og redaktør for boka *Flaktveit vi bryr oss - Flaktveit IK - 20 år.*

I 2019 ble han utvalgt til redaktør for en bok om historien til Idrettsrådet i Bergen, *Idrett for alle*, som ble gitt før 50-årsjubileet i 2023.

Han skrev en rekke tekster i blant annet *[[Klassekampen]]*, Materialisten, Røde Fane, Gnist, Rødt, *Bergens Tidende*, *[[Bergensavisen]]* og *[[Dag og Tid]]*.

## Bibliografi
* *De tjente på krigen*, Oktober forlag (1974) ISBN 82-7094-083-6
* *Marxistisk renessanse – kommunistisk offensiv*, Vestanbok forlag (1992) ISBN 82-90451-43-1
* *Flaktveit vi bryr oss - Flaktveit IK - 20 år (2014)*

## Referanser


## Eksterne lenker
* 
*